DTAC แต่งตั้ง”ภารไตย ธีระธาดา”เป็นรอง CEO กลุ่มกิจการองค์กร มีผล 27 มิ.ย.นี้
DTAC แต่งตั้ง"ภารไตย ธีระธาดา"เป็นรอง CEO กลุ่มกิจการองค์กร มีผล 27 มิ.ย.นี้
30 พ.ค. 2559

นายลาร์ส นอร์ลิ่ง ประธานเจ้าหน้าที่บริหาร บริษัท โทเทิ่ล แอ็คเซ็ส คอมมูนิเคชั่น จำกัด (มหาชน)หรือ DTAC เปิดเผยว่า ดีแทคได้แต่งตั้งนายภารไดย ธีระธาดา ขึ้นเป็นรองประธานเจ้าหน้าที่บริหาร กลุ่มกิจการองค์กร ตั้งแต่วันที่ 27 มิถุนายน พ.ศ. 2559 เป็นต้นไป
โดยนายภารไดย ธีระธาดา เดิมดำรงตำแหน่งผู้ช่วยกรรมการผู้จัดการใหญ่ หัวหน้าเจ้าหน้าที่บริหารสื่อสารและภาพลักษณ์องค์กร ธนาคารทหารไทย (TMB) ก่อนที่จะเข้ามารับตำแหน่ง รองประธานเจ้าหน้าที่บริหาร กลุ่มกิจการองค์กร กับดีแทค โดยมีประสบการณ์และความสำเร็จในวางรากฐานในการขับเคลื่อนองค์กรทีเอ็มบีครั้งใหญ่ โดยมุ่งปรับเปลี่ยนภาพลักษณ์ธนาคารใหม่กับแนวคิดสร้างแบรนด์ “Make THE Difference” และยังขับเคลื่อนบุคลากรภายในองค์กรมากกว่า 10,000 คน ด้วย “TMB Way” ทำให้ที่ผ่านมาธนาคารทหารไทยประสบความสำเร็จเป็นอย่างสูง
นอกจากนั้น ที่ผ่านมาเขายังมีประสบการณ์ด้านรับผิดชอบงานกลุ่มกิจการองค์กร รัฐกิจสัมพันธ์ และเป็นผู้นำในการบริหารจัดการในสถานการณ์ต่างๆ การนำองค์กรสู่การเปลี่ยนแปลง และทำงานทั้งในภาครัฐและเอกชนที่มีการแข่งขันสูงในหลากหลายอุตสาหกรรม
“ผมมีความมั่นใจในประสบการณ์และความเป็นมืออาชีพของคุณภารไดย ที่จะเข้ามาช่วยผลักดันงานด้านกลยุทธ์ รับผิดชอบงานด้านกลุ่มกิจการองค์กรและรัฐกิจสัมพันธ์ โดยเฉพาะอย่างยิ่ง การทำงานกับหน่วยงานภาครัฐในเรื่องการจัดสรรคลื่นความถี่ คุณภารไดยจะร่วมทำงานกับคณะผู้บริหารของดีแทคในการผลักดันให้ดีแทคก้าวสู่เป้าหมายในการเป็นผู้ให้บริการดิจิทัลชั้นนำ และเป็นแบรนด์ที่ลูกค้านึกถึงในการดำเนินชีวิตยุคดิจิทัล พร้อมทั้งสร้างความได้เปรียบในการแข่งขันและความยั่งยืนให้กับองค์กรดีแทค” นายลาร์ส นอร์ลิ่ง ประธานเจ้าหน้าที่บริหาร DTAC กล่าว